10. การควบคุมภายใน

ที่ประชุมคณะกรรมการของบริษัท ไรมอน แลนด์ แพลนเนอร์ จำกัด
ในฐานะผู้บริหารแผนฟื้นฟูกิจการของ บริษัท ไรมอน แลนด์ จำกัด (มหาชน) ครั้งที่ 18/2546 วันที่
22 มิถุนายน 2546 คณะกรรมการของผู้บริหารแผนได้ประเมินระบบการควบคุมภายใน
และได้สรุปว่า จากการประเมินระบบการควบคุมภายในของบริษัทด้านต่าง ๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงาของฝ่ายบริหาร
ระบบสารสนเทศและการสื่อสารข้อมูล และระบบการติดตามผล และมีความเห็นว่า
ระบบการควบคุมภายในอดีตที่ผ่านมาก่อนการฟื้นฟูกิจการในบางส่วนยังมีความไม่รัดกุม
โดยเฉพาะอย่างยิ่งในส่วนการควบคุมการปฏิบัติงานของฝ่ายบริหารและระบบการติดตามผล
ซึ่งไม่ได้เป็นไปตามมาตรฐานที่บริษัทจดทะเบียนที่ดีพึงจะมีโดยสมบูรณ์
เป็นเหตุให้มีการทำรายการที่เกี่ยวข้องบางรายการไปโดยไม่สอดคล้องกับกฎเกณฑ์และกฎหมายที่เกี่ยวข้อง
แต่ภายหลังการเข้าสู่กระบวนการฟื้นฟูกิจการผู้บริหารแผนได้ดำเนินการแก้ไขปรับปรุงระบบการควบคุมภายในของบริษัทให้มีความรัดกุมมากยิ่งขึ้น
โดยมีการกำหนดขอบเขตอำนาจในการอนุมัติรายการต่างๆ
ตามลำดับชั้นของฝ่ายบริหารและเจ้าหน้าที่ไว้อย่างชัดเจน อีกทั้ง
ได้มีการสอบถามความคิดเห็นของกรรมการอิสระในการเข้าทำรายการใดๆ
ที่มีความเกี่ยวข้องทางผลประโยชน์ หรือเป็นการได้มาหรือจำหน่ายไปซึ่งทรัพย์สิน
เพื่อประกอบการพิจารณาของคณะกรรมการของผู้บริหารแผนในการลงมติอนุมัติในเรื่องต่างๆ
ดังกล่าว

และต่อมาเมื่อวันที่ 4 สิงหาคม 2546 ศาลล้มละลายกลางได้มีคำสั่งยกเลิกการฟื้นฟูกิจการของบริษัท
เนื่องจากบริษัทได้ปฏิบัติตามแผนฟื้นฟูกิจการเสร็จสมบูรณ์แล้ว
ทำให้อำนาจหน้าที่ในการดูแลและจัดการทรัพย์สินของบริษัทกลับมาสู่คณะกรรมการบริษัทและผู้ถือหุ้น
ซึ่งคณะกรรมการบริษัทได้จัดตั้งคณะกรรมการตรวจสอบขึ้นเพื่อทำหน้าที่ตรวจสอบการปฏิบัติงานของคณะกรรมการบริษัทและผู้บริหาร
ทั้งนี้ เพื่อให้เกิดการกำกับดูแลกิจการที่ดี
ซึ่งทั้งคณะกรรมการบริษัทและคณะกรรมการตรวจสอบได้พยายามปรับปรุงระบบการควบคุมภายในของบริษัทให้มีความรัดกุมและเป็นไปตามหลักเกณฑ์เกี่ยวกับการควบคุมภายในของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ตลอดจนปฏิบัติตามพระราชบัญญัติบริษัทมหาชนและกฎระเบียบอื่นๆ ที่เกี่ยวข้องให้ครบถ้วน
พร้อมทั้งดูแลให้มีการเปิดเผยข้อมูลที่ครบถ้วนและถูกต้องต่อผู้ถือหุ้น ตลาดหลักทรัยพ์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ และหน่วยงานที่เกี่ยวข้อง

ทั้งนี้ข้อสรุปเกี่ยวกับการปรับปรุงระบบการควบคุมภายในทั้ง 5 ส่วน ของบริษัท มีดังนี้

ส่วนที่ 1. องค์กรและสภาพแวดล้อม

การกำหนดเป้าหมายธุรกิจและการวัดผล

คณะกรรมการบริษัทได้กำหนดให้กรรมการผู้อำนวยการจัดเตรียมแผนปฏิบัติการเพื่อให้บริษัทมีเป้าหมายธุรกิจและการวัดผลที่ชัดเจน

ข้อกำหนดเกี่ยวกับจริยธรรมและความขัดแย้งทางผลประโยชน์

คณะกรรมการบริษัทได้มอบหมายให้กรรมการผู้อำนวยการดำเนินการจัดทำข้อบังคับและระเบียบต่างๆ
เพื่อเป็นการป้องกันไม่ให้เกิดการกระทำในลักษณะที่จะก่อให้เกิดความขัดแย้งทางผลประโยชน์

ส่วนที่ 2. การบริหารความเสี่ยง

การประเมิน การติดตาม และการบริหารความเสี่ยง

คณะกรรมการบริษัทได้มีการกำหนดกรอบมาตรการในการประเมิน
การติดตามและการบริหารความเสี่ยง ให้เป็นระบบและมีการติดตามอย่างสม่ำเสมอ
โดยให้กรรมการผู้อำนวยการเป็นผู้ชี้แจงแก่ผู้บริหารทุกคนของบริษัท
เพื่อให้มั่นใจว่าบุคลากรของบริษัทสามารถปฏิบัติตามมาตรฐานการประเมิน การติดตาม
และการบริหารความเสี่ยงของบริษัทที่วางไว้
บริษัทมีความมุ่งมั่นที่จะพัฒนาระบบการบริหารความเสี่ยงให้มีประสิทธิภาพเหมาะสมกับที่บรรษัทภิบาลจะพึงมี

ส่วนที่ 3. การควบคุมการปฏิบัติงานของฝ่ายบริหาร

การกำหนดขอบเขตอำนาจและวงเงินอนุมัติของฝ่ายบริหาร

เนื่องจากในอดีตไม่ได้มีการกำหนดขอบเขตอำนาจและวงเงินอนุมัติของฝ่ายบริหารไว้
คณะกรรมการบริษัทจึงได้ดำเนินการตามแนวทางของผู้บริหารแผน
โดยการกำหนดขอบเขตอำนาจและวงเงินอนุมัติตามลำดับชั้นของฝ่ายบริหารและเจ้าหน้าที่ให้ชัดเจน

การทำธุรกรรมกับบุคคลที่เกี่ยวข้อง

ในอดีตมีการทำธุรกรรมกับบุคคลที่เกี่ยวข้องโดยไม่ปฏิบัติตามระเบียบกฎเกณฑ์ของทางการและไม่ได้คำนึงถึงประโยชน์สูงสุดของบริษัทเท่าที่ควร
ซึ่งผู้บริหารของบริษัทอยู่ระหว่างการสอบทานรายงานของที่ปรึกษากฏหมายเกี่ยวกับการทำธุรกรรมในอดีตเหล่านี้
ก่อนนำเสนอต่อที่ประชุมคณะกรรมการตรวจสอบของบริษัท
เพื่อให้ที่ประชุมคณะกรรมการตรวจสอบของบริษัทพิจารณาและลงความเห็นต่อไป ทั้งนี้
ในปัจจุบันคณะกรรมการบริษัทได้กำหนดมาตรการที่ชัดเจนสำหรับการทำธุรกรรมกับบุคคลที่เกี่ยวข้อง
และได้กำหนดตัวเจ้าหน้าที่ให้เป็นผู้รับผิดชอบในการดูแลให้การทำธุรกรรมต่างๆ
เป็นไปโดยถูกต้องตามกฎเกณฑ์ต่างๆ รวมทั้งเกณฑ์การเปิดเผยข้อมูล

การติดตามดูแลการดำเนินการของบริษัทย่อย/ร่วม
หรือบุคคลที่แต่งตั้งให้เป็นกรรมการของบริษัทย่อย/ร่วม

ในอดีตไม่ได้มีการติดตาม ประเมินผลอย่างสม่ำเสมอเพียงพอ
ปัจจุบันคณะกรรมการบริษัทได้กำหนดให้มีการติดตามและทำรายงานผลการติดตามและความคืบหน้าเป็นระยะอย่างสม่ำเสมอ

ส่วนที่ 4. ระบบสารสนเทศและการสื่อสารข้อมูล

การบันทึกรายงานการประชุมกรรมการ

คณะกรรมการบริษัทได้กำหนดแนวทางการปฏิบัติเกี่ยวกับการบันทึกรายงานการประชุม
ให้เป็นไปตามมาตรฐานที่บรรษัทภิบาลที่ดีพึงกระทำ

ส่วนที่ 5. ระบบการติดตามผล

คณะกรรมการบริษัทได้กำหนดแผนปฏิบัติการเพื่อให้มีการตรวจสอบและติดตามผลอย่างสม่ำเสมอ
โดยได้แต่งตั้ง บริษัท สอบบัญชี ไอ วีแอล จำกัด เป็นผู้ตรวจสอบภายใน
เพื่อทำหน้าที่ตรวจสอบการดำเนินงานของคณะกรรมการและผู้บริหารของบริษัทโดยอิสระ
และเสนอรายงานต่อคณะกรรมการตรวจสอบต่อไป